Yhdysvaltain irtaantuminen Pohjois-Amerikan vapaakauppasopimuksesta Naftasta oli kiinni vain parista vuorokaudesta, kirjoittaa yhdysvaltalainen Washington Post -lehti. (siirryt toiseen palveluun)

Lehden mukaan presidentti Donald Trump oli valmis allekirjoittamaan eroilmoituksen sopimuksesta lauantaina, jolloin hänellä tulee täyteen sata päivää presidenttinä.

Kiivas ja hätääntynyt viestien vaihto Kanadan, Meksikon ja Yhdysvaltain liike-elämän kanssa sai presidentin perumaan suunnitelman.

Trumpin aikataulu yllätti

Meksiko ja Kanada yllättyivät viime keskiviikkona täysin, kun Valkoisesta talosta alkoi tulla viestejä, että presidentti Trump irrottaa Yhdysvallat Pohjois-Amerikan vapaakauppasopimuksesta sadannen työpäivänsä kunniaksi.

Meksikon entinen Yhdysvaltain suurlähettiläs Arturo Sarukhan kuvaa Washington Postissa tilannetta "kuin olisi joutunut moottoritiellä keskelle väijytystä".

Trump arvosteli koko kampanjansa ajan vapaakauppasopimusta Yhdysvaltain talouden tappajaksi. Hän on uhannut mitätöidä sopimuksen, mutta aikataulu tuli nyt puskista.

Kanadan pääministeri Justin Trudeau ja Meksikon presidentti Enrique Peña Nieto ottivat pikaisesti puhelut Valkoiseen taloon ja pyysivät Yhdysvaltoja suostumaan eron sijasta sopimuksen uudelleen neuvotteluun. Samalla maiden suurlähetystöt aloittivat neuvottelut yhteisen taktiikan kehittämiseksi.

Pääministeri Trudeau sanoi Trumpille, että Yhdysvaltain eron seuraukset tulisivat aiheuttamaan heti ja runsaasti tuskaa molemmin puolin rajaa.

Kanadan viennistä 75 prosenttia suuntautuu Yhdysvaltoihin.

Meksiko ilmoitti, että se ei neuvottele ase ohimolla. Trumpin vaatiman rajamuurin rahoituksesta on käyty Meksikon kanssa keskusteluja. Meksiko uhkasi, että ne loppuisivat heti, jos vapaakauppasopimus hajoaa.

Trumpin hallinto erimielisenä

Vasta muutaman päivän virassa ollut Yhdysvaltain maatalousministeri Sonny Perdue jopa kiikutti Valkoiseen taloon kartan, jolla hän osoitti, millaisia vahinkoja rajaseutujen maataloudelle koituu, jos kauppa äkillisesti katkaistaan.

Samat seudut ovat Trumpin vahvoja vahvoja tukialueita.

Ministeri Perdue sai tukea ulkoministeri Rex Tillersonilta, kirjoittaa Washington Post. Sen sijaan Trumpin kauppapoliittinen neuvonantaja Peter Navarro ja päästrategi Steve Bannon painostivat Trumpia pitämään oman linjansa.

Myös Yhdysvaltain kauppakamari sai satoja soittoja amerikkalaisyrityksiltä, jotka hätääntyneinä hakivat lisätietoa. Kauppakamari välitti yrittäjien huolen Valkoiseen taloon.

Valkoinen talo ei ollut tehnyt selvityksiä erosta

Runsaan vuorokauden kauhun jälkeen lopputulema lienee, että Naftan kohtalo on auki ja sen uudelleenneuvottelu on ajankohtainen.

Sopimuksesta irtaantuminen olisi pitkä ja monimutkainen prosessi. Sen ensimmäinen vaihe on, että Yhdysvaltain kongressin on saatava asiasta tieto 60 päivää ennen eroprosessin alkua.

Trumpin hallinto ei ole tehnyt tiettävästi mitään valmisteluja tai selvityksiä siitä, miten ero käytännässä hoidettaisiin ja kuinka se Yhdysvaltain taloutta rokottaisi.

Yhdysvaltain, Kanadan ja Meksikon välinen vapaakauppasopimus on ollut voimassa vuodesta 1994 lähtien. Se on ollut kiistanalainen kaikissa maissa koko ajan.

Heti ensimmäisenä virkapäivänään tammikuussa Trump irrotti Yhdysvallat Tyynenmeren alueen kauppasopimuksesta. Se ei tosin ollut vielä edes voimassa.

Trump on uhannut myös Etelä-Koreaa sen ja Yhdysvaltain välisen, viisi vuotta voimassa olleen kauppasopimuksen katkaisemisella tai uudelleen neuvottelulla.

Trumpin mielestä kauppasopimukset estävät vapaan ja rehdin kilpailun ja antavat muille osapuolille mahdollisuuden käyttää valtioiden tukea vientihintojen polkemiseen.